SISÄASIAINMINISTERIÖ		ASETTAMISPÄÄTÖS	  SM024:00/2009
Maahanmuutto-osasto					
				14.4.2009

Kotouttamislain kokonaisuudistushanke

Asettaminen

Sisäasiainministeriö on tänään asettanut hankkeen maahanmuuttajien kotouttamista koskevan lain uudistamiseksi.

Toimikausi

Hanke valmistellaan 1.4.2009 - 31.3.2010 välillä niin, että hallituksen esitys annetaan eduskunnalle huhtikuussa 2010.

Tausta

Järjestyksessä toinen selonteko kotouttamislain toimeenpanosta annettiin eduskunnalle 2.10.2008. Selonteossa on useita kehittämisehdotuksia kotouttamislain uudistamiseksi. Selonteon kantavana perusehdotuksena on kotouttamislain kokonaisuudistuksen käynnistäminen. 

Tavoitteet

Hankkeen tavoitteena on kotouttamislain kokonaisuudistuksen valmistelu. Kokonaisuudistus sisältää mm soveltamisalan muuttamisen siten, että se ottaa huomioon maahanmuutossa ja toimintaympäristössä tapahtuneet muutokset. Soveltamisalaa on tarkoitus laajentaa koskemaan maahantulon perusteesta riippumatta niitä henkilöitä, joiden oleskelun Suomessa arvioidaan kestävän vähintään vuoden. 

Tehtävä

Valmistellaan hallituksen esitys kotouttamislain uudistamiseksi.

Organisointi

Hanke valmistellaan kolmessa vaiheessa.

1. Ensimmäisessä vaiheessa kesäkuun loppuun mennessä kartoitetaan tärkeimmät ajankohtaiset valmistuneet tai vielä valmisteilla olevat selvitykset ja tutkimukset maahanmuuttajien kotouttamiseen liittyen ja analysoidaan niissä esitetyt muutostarpeet. Analyysia tehdään mm. seuraavista hankkeista ja selvityksistä:

- Valtioneuvoston selonteko eduskunnalle kotouttamisen toimeenpanosta sekä eduskunnan kannanotot selonteossa esitettyihin kehittämisehdotuksiin
-  Selvitysmies Pentti Arajärven selvitys maahanmuuttajien työllistymisestä ja kannustinloukuista sekä selvityksestä pyydetyt lausunnot
- Valtion ja pääkaupunkiseudun kuntien välinen aiesopimus työikäisten maahanmuuttajien alkuvaiheen ohjauksen ja muiden toimenpiteiden tehostamiseksi ja yhteensovittamiseksi
- Hallitusohjelman mukainen pilottiohjelma maahanmuuttajien kotouttamisen ja työllistymisen edistämiseksi
-  Kokeilulakihanke
-  Kotouttamisen ja etnisten suhteiden puiteohjelma
-  Aluehallinnon uudistamishanke (ALKU-hanke) 
-  Ammatillisen aikuiskoulutuksen kehittäminen (AKKU) hankkeen maahanmuuttajien koulutukseen sijoittumista ja työllistymistä koskevan alatyöryhmän (MAKO) ehdotukset
-  Sosiaaliturvan kokonaisuudistusta selvittävän SATA-komitean linjaukset
-  Maahanmuuttoon ja maastamuuttoon liittyvää sosiaaliturvasäännöstöä selvittävän työryhmän (MAASTO) selvitykset
-  Pakolaisista kunnille maksettavien valtion korvausten ohjeistus
-  Työvoiman maahanmuuton toimenpideohjelma
-  ESR-hankkeena selvitetään mm maahanmuuttajien omakieliset palvelut ja asioimistulkkien tilanne, maahanmuuttajien työllistymisen esteet
-  EU:n kotouttamisrahastoon liittyvien kotouttamisen indikaattorien ja etnisten suhteiden seurannan ja indikaattorien kehittämishanke sekä maahanmuuttajabarometrihanke
-  "Maahanmuuttajien integroituminen suomalaiseen yhteiskuntaan elämän eri osa-alueilla" -esiselvitys
-  Kansainväliset esimerkit, mm. Hollannin ja Pohjoismaiden kotouttamislainsäädäntö ja niiden viimeaikaiset kehityspiirteet 

Lisäksi ensimmäisessä vaiheessa sisäasiainministeriössä selvitetään kuntien tekemien  kotoutumissuunnitelmien ja kotouttamisohjelmien sisältöä, tilannetta ja vaikuttavuutta. 

2. Toisessa vaiheessa syyskuun loppuun mennessä valmistellaan linjaukset ja periaatteelliset kannanotot, jotka käsitellään maahanmuuttopoliittisessa ministeriryhmässä.

3. Kolmannessa vaiheessa valmistellaan hallituksen esitys.

Kuuleminen

Valmistelun eri vaiheiden aikana kuullaan kansalais- ja maahanmuuttajajärjestöjä sekä muita tahoja ja järjestetään Etnisten suhteiden neuvottelukunnan kanssa keskustelutilaisuuksia ja alueellisia lakityöpajoja. Hankkeen loppuvaiheessa kuullaan eri tahoja valmistelluista linjauksista ja ehdotuksista.    

Ohjausryhmä

Kotouttamislainsäädäntö koskettaa useita eri tahoja, joiden näkemyksien huomioon ottamista tarvitaan lain uudistamisessa.  Hankkeelle asetetaan poikkihallinnollinen ohjausryhmä, jonka puheenjohtaja on maahanmuuttojohtaja Mervi Virtanen. Ohjausryhmän tehtävänä on valmistella lainsäädännön linjauksia ja ehdotuksia toisen vaiheen aikana.

Poikkihallinnollisen ohjausryhmän jäsenet kutsutaan seuraavista tahoista:

Sisäasiainministeriö 
     - maahanmuutto-osaston kotouttamisyksikkö
     - maahanmuutto-osaston kansainvälisen suojelun yksikkö
     - oikeusyksikkö		  	
Opetusministeriö
Sosiaali- ja terveysministeriö
Työ- ja elinkeinoministeriö
kaksi TE-keskusten edustajaa
Etelä-Suomen lääninhallitus
Kuntaliitto
kaksi ETNO:n maahanmuuttajaedustajaa
Helsingin kaupunki
Turun kaupunki
Suomen Punainen Risti
Kansaneläkelaitos
Opetushallitus
Suomen Ammattiliittojen keskusjärjestö 
Elinkeinoelämän keskusliitto
Helsingin TE-toimiston edustaja
Vähemmistövaltuutettu

Ohjausryhmä voi tarvittaessa perustaa alatyöryhmiä valmistelunsa sekä sihteeristön tueksi ja kutsua niihin ohjausryhmän ulkopuolisia jäseniä.      

Hankkeen sihteeristön muodostavat ylitarkastaja Juha-Pekka Suomi, ylitarkastaja Sonja Hämäläinen sekä myöhemmin nimettävä ylitarkastaja sisäasiainministeriön maahanmuutto-osaston kotouttamisyksiköstä, ylitarkastaja Timo Makkonen sisäasiainministeriön oikeusyksiköstä sekä Kuntaliiton edustaja. 

Kustannukset ja rahoitus

Työ tehdään virkatyönä. Ohjausryhmätyöskentelystä aiheutuneet menot sekä mahdolliset erillisselvitykset maksetaan maahanmuutto-osaston toimintamenoista, maahanmuuttopoliittisen ohjelman toimeenpanoa koskevista määrärahoista. 

Maahanmuutto- ja eurooppaministeri		Astrid Thors	

Ylitarkastaja				Tiina Pesonen		

LIITTEET: hankkeen taustamuistio 14.4.2009

TIEDOKSI
Valtiosihteeri Pelttari
Erityisavustaja Bergman
Kansliapäällikkö Viljanen
SM MMO
SM Viestintäyksikkö